Koordinirana akcija na presjecanju financijskih tokova podrške Radovanu Karadžiću. 7/3/03 - 2003-03-07
Momčilo Mandić, Milovan Bjelić, Manco oil Compani i Privredna banka Srpsko Sarajevo finansiraju Karadžića.
U skladu sa Izvršnom uredbom pod brojem 13219, o ekstremizmu na zapadnom Balkanu koju je 2001 godine izdao američki predsjednik George Bush, a kojom se blokira imovina, kao i interesi vezani za imovinuna na koju utiče finansijski sistem SAD, danas su SAD stavile dodatna imena na pomenutu izvršnu odredbu. Riječ je o Momčilu Mandiću, Milovanu Bjelici, Manco oil Compani i Privrednoj banci Srpsko Sarajevo. Ove osobe i firme osiguravale su finansijsku pomoć Radovanu Karadžiću i drugim osobama optuženim za ratne zločine. Govori ambasador SAD u BiH, Clifford Bond. ”Ova aktivnost znači da sva imovina koja pripada ovim pojedincima, imovina bane i naftnog preduzeća, koja je u jurisdikciji Sjedinjenih Država od danas su blokirani. Sve finansijske aktivnosti sa ovom dvojicom pojedinaca, ali i sa njihovim preduzećima, od strane američkih lica ili institucija, bilo gdje u svijetu, su zabranjene! Pored finansijskih restrikcija, ovim osobama se, u skladu sa Predsjedničkim ukazom od 17 juna 2001 godine, suspendira ulazak u SAD osobama, koje su odgovorne za akcije koje ugrožavaju međunarodna nastojanja za stabilizaciju zapadnog Balkana. Kako kaže ambasador Bond, ova je akcija poduzeta u suradnji sa Uredom Visokog predstavnika i SFOR-om. Istovremeno, stabilizacijske snage izvele su danas operacije na Palama i u Lukavici kako bi se prekinule aktivnosti Momčila Mandića i Milovana Bjelice koji pružaju finansijsku pomoć Radovanu Karadžiću i drugim osobama optuženim za ratne zločine, navodi se u saopćenju za javnost Stabilizacijskih snaga. Pripadnici Sfora, naime, blokirali su danas sjedište Skupštine grada Srpsko Sarajevo na Palama, odakle su iznijeli obimnu dokumentaciju koja bi mogla poslužiti kao dokazni materijal da je predsjednik ove skupštine Milovan Cicko Bjelica pomagao Karadžiću. Sforove multinacionalne divizije Sjever i Sjeverozapad, danas u 14 sati, počele su operacije i u neodredjenom broju objekata VRS i VF. Osim inspekcije jedinice VRS, za koju se sumnja da vrši antidejtonske aktivnosti, vrši se i rutinska inspekcija komande Vojske federacije BIH u Bihaću. Visoki predstavnik za BiH Paddy Ashdown izjavio je danas u Sarajevu kako je naložio zamrzavanje svih bankovnih računa i sredstava kojima raspolažu Momčilo Mandić i Milovan Bjelica za koje je utvrđeno da su financirali zaštitu Radovana Karadžića. Ove odluke stupit će na snagu, ako ova dvojica propuste šansu koja podrazumijeva davanje svih vrsta informacija. Karadžić nije samo hajduk koji se skriva po brdima, on je istodobno šef jedne organizacije koja djeluje u sjenci a ona je vaoma jaka i pruža mu zaštitu, informacije, podršku i utočište, kazao je Ashdown. Visoki je predstavnik kazao kako su prikupljeni opsežni i uvjerljivi dokazi da su Mandić i Bjelica dio te organizacije te da su svojim djelovanjem financirali Karadžića. Visoki predstavnik ujedno je i smijenio Milovana Bjelicu sa pozicije predsjedavajućeg skupštine Srpskog Sarajeva, te proglasio amandmane na zakone o agenciji za bankarstvo u oba entiteta na bankovne zakone i zakone koji uređuju Centralnu banku. Cilj ovih amandmana je spriječiti da novac građana odlazi na nedozvoljene finansijske transakcije, između ostalog i za podršku optuženicima za ratne zločine. Ashdown je pojasnio kako je u BiH započela provedba istog scenarija koji je doveo do izolacije a zatim i rušenje s vlasti Slobodna Miloševića te na kraju do njegova izručenja sudu u Den Haagu. ́Vjerujem kako će ove mjere otežati Karadžiću da se krije i da bježi ́, zaključio je Visoki predstavnik.